Document ID: 32009L0026

DIREKTIVA KOMISIJE 2009/26/ES
z dne 6. aprila 2009
o spremembi Direktive Sveta 96/98/ES o pomorski opremi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/98/ES z dne 20. decembra 1996 o pomorski opremi (1) in zlasti člena 17 Direktive,
ob upoštevanju naslednjega:
(1)
Za namene Direktive 96/98/ES se uporablja najnovejša različica mednarodnih konvencij in standardov preskušanja.
(2)
Ker so začele spremembe mednarodnih konvencij in veljavnih standardov preskušanja veljati s 30. junijem 2008, datumom, ko je bila Direktiva 96/98/ES nazadnje spremenjena, je treba te spremembe zaradi jasnosti vključiti v navedeno direktivo.
(3)
Mednarodna pomorska organizacija in evropske organizacije za standardizacijo so sprejele standarde, vključno s podrobnimi standardi preskušanja, za številne predmete opreme, ki so navedeni v Prilogi A.2 k Direktivi 96/98/ES ali se, čeprav niso navedeni, štejejo za pomembne za namene navedene direktive. Zato je treba takšne predmete opreme po potrebi vključiti v Prilogo A.1 ali prenesti iz Priloge A.2 v Prilogo A.1.
(4)
Direktivo 96/98/ES je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Odbora za varnost na morju in preprečevanje onesnaževanja z ladij (COSS) -
SPREJELA NASLEDNJO DIREKTIVO:
Člen 1
Priloga A k Direktivi 96/98/ES se nadomesti z besedilom iz Priloge k tej direktivi.
Člen 2
Kadar je bila oprema, ki je navedena kot „nova postavka“ v stolpcu 1 Priloge A.1 k Direktivi 96/98/ES ali ki je prenesena iz Priloge A.2 v Prilogo A.1 k navedeni direktivi, izdelana pred datumom iz člena 3(1) te direktive v skladu s homologacijskimi postopki, ki so na ozemlju države članice že veljali pred navedenim datumom, se lahko takšna oprema v dveh letih od navedenega datuma da na trg in na ladjo Skupnosti.
Člen 3
Prenos
1. Države članice najpozneje 6. aprila 2010 sprejmejo in objavijo zakone in druge predpise, potrebne za uskladitev s to direktivo. Komisiji takoj sporočijo besedila navedenih predpisov.
Te predpise uporabljajo od 6. aprila 2010.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 6. aprila 2009

Labels: 7
13
8